Wenke aan geneeshere wat hul eie mediese praktyke wil begin - Solidariteit GildesSolidariteit Gildes Wenke aan geneeshere wat hul eie mediese praktyke wil begin - Solidariteit Gildes
Tuis / Gesondheidpraktisyns Artikel / Wenke aan geneeshere wat hul eie mediese praktyke wil begin
Om jou eie mediese praktyk te begin, kan ongelooflik lonend wees en dis 'n doel waarna baie streef, sê dokters wat al die paadjie geloop het. Dis egter ook een van die uitdagendste dinge waarvoor jy as mediese praktisyn te staan ​​gaan kom – van sakelogistiek tot finansiële beplanning.
'n Paar kwessies waarna opgelet moet word rakende die bestuur van 'n mediese praktyk sluit die volgende in:
Kies jou span met sorg
Die professionele persone wat jou in jou praktyk moet bystaan se vereiste kwalifikasies sal afhang van jou spesifieke praktyk. Jy sal waarskynlik gesertifiseerde verpleegsters en 'n kantoorspan nodig hê. Plaas advertensies aanlyn wat gedetailleerde posbeskrywings bevat asook die voordele wat die pos bied. Dit is baie belangrik dat jy personeel moet kies wat jou waardes verstaan ​​en akkoord gaan met die algemene doel van jou praktyk. Daarbenewens is goeie kommunikasievaardighede en 'n aangename ingesteldheid baie belangrik in die mediese bedryf.
Formaliseer die kantoorbeleid en hou daarby
Dis die moeite werd om vooraf 'n amptelike kantoorbeleid te skep aangesien jy en jou personeel in jou daaglikse praktyk probleme gaan teëkom wat herhalend van aard is. Hier volg 'n paar voorbeelde:
pasiënte wat laat is of afsprake nie nakom nie
pasiënte wat ontwrigtende gedrag toon of onbeskof met jou personeel is
fooie vir voorskrifte sonder besoek
fooie vir onversekerde mediese dienste
die voorskryf van opioïede, bensodiasepien, cannabinoïede en slaapmedikasie
Om jou praktyk se beleid vooraf duidelik te maak en van dag een af toe te pas, sal help om die verwagtinge van die pasiënt en geneesheer te balanseer.
Belê in die regte tegnologie
Die keuse van die regte praktyk- en kliniese bestuursplatform is een van jou belangrikste suksesfaktore. Sorg dat jy fokus op tegnologie wat ontwerp is om jou en jou sorgspan te bemagtig om doeltreffender te wees.
Die mediese toerusting wat jy nodig het, gaan afhang van die tipe praktyk wat jy open. Jy is die deskundige oor hierdie toerusting. Dink ook aan rekenaars en 'n kommunikasiestelsel sowel as die res van die kantoorbenodigdhede.
Kyk na huuropsies vir die mediese toerusting asook sommige kantoortoerusting waarmee jy jou praktyk wil toerus. Dit kan help om die aanvanklike koste te verlaag.
Besluit op 'n faktureringsproses
Fakturering vorm 'n groot deel van enige mediese fasiliteit. Die tipe faktuurstelsel wat jy implementeer, speel 'n groot rol in pasiënttevredenheid en die werkvloei van jou praktyk. Jy kan dit oorweeg om die fakturering uit te kontrakteer. As jy egter verkies om dinge self te doen, moet jy iemand aanstel wat ervaring het van die faktuur- en eiseproses. Kies ook betroubare sagteware vir jou mediese fakture.
Bemark jou praktyk
Een van die grootste uitdagings waarvoor baie nuwe praktykeienaars te staan ​​kom, is die verkryging van nuwe pasiënte. 'n Sterk digitale teenwoordigheid sal verseker dat pasiënte kennis neem van jou en jou praktyk.
Jou bemarkingstrategie is van kardinale belang.
'n Professionele webwerf en goeie soekenjinoptimalisering (SEO) is uiters belangrik.
Verbeter die SEO vir sleutelwoorde wat verband hou met jou praktyk.
Optimaliseer jou webwerf om vertroue by pasiënte te skep.
Moedig pasiënte aan om terugvoer en resensies aanlyn te deel, en sluit 'n getuigskrifafdeling op jou webwerf in om vertroue by potensiële pasiënte te skep.
Pasiënte sê dat resensies en aanbevelings van die belangrikste faktore is wanneer hulle 'n mediese praktyk moet kies wat hulle wil besoek.
Sorg dat jy 'n werk-lewe-balans handhaaf
Die kwessie van uitbranding van geneeshere word deesdae toenemend aktueel, en met goeie rede.
Dis baie uitdagend om die grootte van jou praktyk te verklein wanneer dit eers tot 'n groot praktyk gegroei het. As jy jou praktyk vergroot, moet jy dit teen 'n beheerde tempo doen deur slegs 'n sekere aantal nuwe pasiënte per week te aanvaar. Dit sal jou in staat stel om die groei van jou praktyk te beheer terwyl jy 'n gevoel kan kry van hoe besig jy is voordat jy te veel pasiënte aanvaar.
Dis 'n goeie idee om aan die begin van 'n jaar vooraf reeds hele weke op jou kalender vir jouself te bespreek. Jy hoef nie vooraf te weet hoe jy die tyd gaan spandeer nie. Dit kan gebruik word vir 'n vakansie, vir voortgesette mediese opleiding of om tuis te bly en werk in te haal wat andersins altyd agterweë bly.
Streef jou passies buite medisyne na en hou dit in stand, of dit nou is om te lees, 'n instrument te bespeel, 'n nuwe taal aan te leer, sport of verdere opleiding.
Om jou eie praktyk te open, kan intimiderend wees, maar deur dinge stap vir stap te doen en slim besluite te neem, stel jy jouself op vir toekomstige groei.